CELEX: 52016PC0709
Language: lt
Date: 2016-11-09
Title: Pasiūlymas EUROPOS PARLAMENTO IR TARYBOS REGLAMENTAS kuriuo dėl taikymo datos iš dalies keičiamas Europos Parlamento ir Tarybos reglamentas (ES) Nr. 1286/2014 dėl mažmeninių investicinių produktų paketų ir draudimo principu pagrįstų investicinių produktų pagrindinės informacijos dokumentų

EUROPOS KOMISIJA
            Briuselis, 2016 11 09
            COM(2016) 709 final
            2016/0355(COD)
            Pasiūlymas
            EUROPOS PARLAMENTO IR TARYBOS REGLAMENTAS
            kuriuo dėl taikymo datos iš dalies keičiamas Europos Parlamento ir Tarybos reglamentas (ES) Nr. 1286/2014 dėl mažmeninių investicinių produktų paketų ir draudimo principu pagrįstų investicinių produktų pagrindinės informacijos dokumentų
            (Tekstas svarbus EEE)
            
               
         
         
            
               AIŠKINAMASIS MEMORANDUMAS
            
            
            
               1.PASIŪLYMO APLINKYBĖS
            
            
            
               Pasiūlymo teikimo priežastys
            
            
               2014 m. lapkričio 26 d. priimtas Reglamentas (ES) Nr. 1286/2014, siekiant gerinti neprofesionaliųjų investuotojų, investuojančių į mažmeninių ir draudimo principu pagrįstų investicinių produktų paketus, apsaugą. Juo taip pat siekiama atkurti vartotojų pasitikėjimą finansinių paslaugų sektoriumi po finansų krizės. 
            
            
               Siekiant šių tikslų, Reglamentu (ES) Nr. 1286/2014 reikalaujama, kad mažmeninių ir draudimo principu pagrįstų investicinių produktų paketų teikėjai laikytųsi vienodų informacijos apie produktus atskleidimo reikalavimų ir kad neprofesionalieji investuotojai gautų pagrindinės informacijos apie siūlomus mažmeninių ir draudimo principu pagrįstų investicinių produktų paketus dokumentą. Atskleidžiama informacija turėtų suteikti galimybę neprofesionaliesiems investuotojams geriau suprasti konkretaus produkto ekonominį pobūdį bei riziką ir palyginti skirtingus pasiūlymus. Be to, didesnis skaidrumas ir suderinimas bus naudingas finansinių paslaugų vidaus rinkai, nes skirtingiems produktams ir platinimo kanalams bus sudarytos vienodos sąlygos. 
            
            
               Reglamentu (ES) Nr. 1286/2014 nustatyta pagrindinės informacijos dokumento forma ir turinys. Siekiant dar labiau standartizuoti įvairius pagrindinės informacijos dokumento požymius ir atsižvelgti į svarbius mažmeninių ir draudimo principu pagrįstų investicinių produktų paketų rūšių skirtumus, Europos priežiūros institucijoms (EPI, t. y. Europos draudimo ir profesinių pensijų institucijai, Europos bankininkystės institucijai ir Europos vertybinių popierių ir rinkų institucijai) pavesta parengti techninius reguliavimo standartus (TRS), kuriuose būtų patikslintas pagrindinės informacijos dokumento pateikimas ir turinys, pagrindinės informacijos dokumento standartizuotas formatas, metodika, kuria grindžiamas rizikos ir grąžos pristatymas ir išlaidų apskaičiavimas, taip pat informacijos, esančios pagrindinės informacijos dokumente, peržiūros sąlygos bei minimalus dažnis ir reikalavimo pateikti pagrindinės informacijos dokumentą neprofesionaliesiems investuotojams įvykdymo sąlygos.
            
            
               2016 m. balandžio 6 d. EPI Komisijai bendrai pateikė TRS, susijusių su mažmeninių ir draudimo principu pagrįstų investicinių produktų paketų pagrindinės informacijos dokumentu, projektus. 2016 m. birželio 30 d. Komisija TRS projektus patvirtino priimdama Deleguotąjį reglamentą dėl pagrindinės informacijos dokumento
                  1
               .
            
            
               Per tikrinimo laikotarpį prieštaravimų dėl Komisijos deleguotojo reglamento Taryba nepareiškė. Tačiau 2016 m. rugsėjo 14 d. Europos Parlamentas jį atmetė
                  2
               . Europos Parlamentas Komisijos paprašė peržiūrėti nuostatas, susijusias su skirtingų galimybių mažmeninių ir draudimo principu pagrįstų investicinių produktų paketais, veiklos rezultatų scenarijais ir įspėjimu dėl supratimo. Be to, Europos Parlamentas ir didžioji dauguma valstybių narių Komisijos paprašė atidėti Reglamento (ES) Nr. 1286/2014 taikymo pradžios datą, teigdami, kad be techninių standartų būtų sunku sklandžiai taikyti tą reglamentą.
            
            
               Reglamentas (ES) Nr. 1286/2014 pradedamas tiesiogiai taikyti 2016 m. gruodžio 31 d. ir pagal jį pagrindinės informacijos dokumento parengimas nėra susietas su deleguotojo akto priėmimu. Nors mažmeninių ir draudimo principu pagrįstų investicinių produktų paketų teikėjai galėtų taikyti reglamento nuostatas, o kompetentingos institucijos – užtikrinti jų taikymą nepriėmus deleguotojo reglamento, pageidautina suteikti kuo daugiau aiškumo dėl techninių standartų, kuriais patikslinamas tam tikrų taisyklių turinys.
            
            
               Atsižvelgdama į išskirtines aplinkybes, dėl kurių vėluojama priimti deleguotąjį reglamentą, Komisija siūlo Reglamento (ES) Nr. 1286/2014 taikymą atidėti 12 mėnesių, kad sumažėtų teisinis netikrumas ir mažmeninių ir draudimo principu pagrįstų investicinių produktų paketų teikėjai turėtų daugiau laiko pasirengti naujų taisyklių taikymui. 
            
            
            
               Atidėjimo trukmė
            
            
               Taikymą atidėjus dvylikai mėnesių, kompetentingos institucijos ir mažmeninių ir draudimo principu pagrįstų investicinių produktų paketų teikėjai turėtų pakankamai laiko, kad galėtų laikytis tų naujų taisyklių. 
            
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
            
               Teisinis pagrindas
            
         
         
            
               Šis pasiūlymas, kaip ir Reglamentas (ES) Nr. 1286/2014, kurį siekiama iš dalies pakeisti šiuo pasiūlymu, grindžiamas SESV 114 straipsniu.  
            
            
            
               Subsidiarumo principas (neišimtinės kompetencijos atveju) 
            
            
               Pagal subsidiarumo principą Sąjungai veiksmų galima imtis tik tuomet, jei numatytų tikslų valstybės narės vienos negali pasiekti. Siekiant nustatyti vienodą požiūrį į informacijos, susijusios su mažmeninių ir draudimo principu pagrįstų investicinių produktų paketais, atskleidimą ir taip pašalinti finansinių paslaugų ir produktų vidaus rinkos kliūtis, reikalingi Sąjungos lygmens veiksmai. Šiuo atžvilgiu iš dalies keičiamas teisės aktas yra priimamas visapusiškai laikantis subsidiarumo principo ir jo pakeitimai turi būti priimami vadovaujantis Komisijos pasiūlymu.
            
            
            
               Proporcingumo principas
            
            
               Šie Sąjungos veiksmai būtini siekiant tikslo, t. y. kad kompetentingos institucijos ir mažmeninių ir draudimo principu pagrįstų investicinių produktų paketų teikėjai veiksmingai taikytų mažmeninių ir draudimo principu pagrįstų investicinių produktų paketų taisykles. Todėl šiuo pasiūlymu bus užtikrinta, kad tikslai, kurių siekiama Reglamentu (ES) Nr. 1286/2014, būtų įgyvendinti visoje vidaus rinkoje, užtikrinant aukšto lygio skaidrumą rinkoje ir neprofesionaliųjų investuotojų apsaugą.
            
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
            
               Prie šio pasiūlymo nepridedamas atskiras poveikio vertinimas, nes jau parengtas Reglamento (ES) Nr. 1286/2014 poveikio vertinimas. Šiuo pasiūlymu nedaroma esminių reglamento pakeitimų ir rinkos dalyviams, kuriems jis taikomas, nenustatoma naujų pareigų. Jis susijęs tik su Reglamento (ES) Nr. 1286/2014 taikymo datos atidėjimu 12 mėnesių, siekiant atitinkamam sektoriui užtikrinti teisinį tikrumą, be to, jam ir kompetentingoms institucijoms suteikti daugiau laiko pasirengti naujų taisyklių taikymui.
            
            
               
                   
               
            
            
               4.POVEIKIS BIUDŽETUI
            
            
               Pasiūlymas neturi poveikio Europos Komisijos biudžetui.
            
            
               2016/0355 (COD)
            
            
               Pasiūlymas
            
            
               EUROPOS PARLAMENTO IR TARYBOS REGLAMENTAS
            
            
               kuriuo dėl taikymo datos iš dalies keičiamas Europos Parlamento ir Tarybos reglamentas (ES) Nr. 1286/2014 dėl mažmeninių investicinių produktų paketų ir draudimo principu pagrįstų investicinių produktų pagrindinės informacijos dokumentų
            
            
               (Tekstas svarbus EEE)
            
            
               EUROPOS PARLAMENTAS IR EUROPOS SĄJUNGOS TARYBA,
            
         
         
            
               atsižvelgdami į Sutartį dėl Europos Sąjungos veikimo, ypač į jos 114 straipsnį,
            
            
               atsižvelgdami į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams,
            
            
               atsižvelgdami į Europos Centrinio Banko nuomonę,
            
            
               atsižvelgdami į Europos ekonomikos ir socialinių reikalų komiteto nuomonę,
            
            
               laikydamiesi įprastos teisėkūros procedūros,
            
            
               kadangi:
            
            
               (1)Europos Parlamento ir Tarybos reglamentu (ES) Nr. 1286/2014
                  3
                nustatyta įvairių priemonių, kuriomis didinant skaidrumą mažmeninio investavimo rinkoje siekiama gerinti investuotojų apsaugą ir atkurti vartotojų pasitikėjimą finansinių paslaugų sektoriumi. Juo reikalaujama, kad mažmeninių ir draudimo principu pagrįstų investicinių produktų paketų teikėjai rengtų pagrindinės informacijos dokumentą;
            
            
               (2)Reglamentu (ES) Nr. 1286/2014 Europos priežiūros institucijos įgaliotos parengti techninius reguliavimo standartus, kuriuose būtų patikslinti pagrindinės informacijos dokumento elementai;
            
            
               (3)2016 m. birželio 30 d. Komisija priėmė deleguotąjį reglamentą
                  4
               , kuriame patikslinamas pagrindinės informacijos dokumento pateikimas ir turinys, pagrindinės informacijos dokumento standartizuotas formatas, metodika, kuria grindžiamas rizikos ir grąžos pristatymas ir išlaidų apskaičiavimas, taip pat informacijos, esančios pagrindinės informacijos dokumente, peržiūros sąlygos bei minimalus dažnis ir reikalavimo pateikti pagrindinės informacijos dokumentą neprofesionaliesiems investuotojams įvykdymo sąlygos;
            
            
               (4)Europos Parlamentas pareiškė prieštaravimus dėl 2016 m. birželio 30 d. Komisijos priimto deleguotojo reglamento ir kartu su didžiąja dauguma valstybių narių paragino atidėti Reglamento (ES) Nr. 1286/2014 taikymo pradžios datą; 
            
            
               (5)tą datą atidėjus dvylikai mėnesių suinteresuotosioms šalims bus suteikta papildomai laiko pasirengti laikytis naujų reikalavimų. Atsižvelgiant į šias išskirtines aplinkybes, tikslinga ir pagrįsta atitinkamai iš dalies pakeisti Reglamentą (ES) Nr. 1286/2014; 
            
            
               (6)atsižvelgiant į tai, kad iki Reglamente (ES) Nr. 1286/2014 nustatytų nuostatų taikymo pradžios liko labai nedaug laiko, šis reglamentas turėtų įsigalioti nedelsiant; 
            
            
               (7)todėl šiuo atveju pagrįstai galima taikyti skubos atvejams skirtą išimtį, numatytą Protokolo (Nr. 1) dėl nacionalinių parlamentų vaidmens Europos Sąjungoje 4 straipsnyje,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (ES) Nr. 1286/2014 34 straipsnio antra pastraipa pakeičiama taip:
            
            
               „Jis taikomas nuo 2018 m. sausio 1 d.“.
            
            
               2 straipsnis
            
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
         
         
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                  Europos Parlamento vardu
                        Tarybos vardu
               
               
                  Pirmininkas
                        Pirmininkas
               
               
                  Martin Schulz
                        
               
            
         
         
            
                  
                     (1)
                  C(2016) 3999 final.
               
               
                  
                     (2)
                  2016 m. rugsėjo 14 d. Europos Parlamento rezoliucija dėl 2016 m. birželio 30 d. Komisijos deleguotojo reglamento, kuriuo Europos Parlamento ir Tarybos reglamentas (ES) Nr. 1286/2014 dėl mažmeninių investicinių produktų paketų ir draudimo principu pagrįstų investicinių produktų (MIPP ir DIP) pagrindinės informacijos dokumentų papildomas techniniais reguliavimo standartais, susijusiais su pagrindinės informacijos dokumentų pateikimu, turiniu, peržiūra ir patikslinimu ir reikalavimo pateikti tokius dokumentus įvykdymo sąlygomis (C(2016)03999 – 2016/2816(DEA)).
               
               
                  
                     (3)
                  2014 m. lapkričio 26 d. Europos Parlamento ir Tarybos reglamentas (ES) Nr. 1286/2014 dėl mažmeninių investicinių produktų paketų ir draudimo principu pagrįstų investicinių produktų (MIPP ir DIP) pagrindinės informacijos dokumentų (OL L 352, 2014 12 9, p. 1).
               
               
                  
                     (4)
                  C(2016) 3999 final.